L 152/14
HU
Az Európai Unió Hivatalos Lapja
2023.6.13.
(7)
2020. június 6-án a koordinációs csoport titkársága felkérte a többi érintett tagállamot és az engedélyest, hogy tegyék meg az előterjesztéssel kapcsolatos írásbeli észrevételeiket.
Az engedélyes 2020. június 30-án, 2020. július 6-án és 2020. július 23-án írásbeli észrevételeket nyújtott be.
A koordinációs csoport 2020. július 6-án és 23-án megvitatta az előterjesztést az engedélyes részvételével.
(8)
mivel a koordinációs csoportban nem sikerült megállapodásra jutni, Franciaország – mint referencia-tagállam az 528/2012/EU rendelet 48. cikke (1) bekezdésének első albekezdése szerinti engedély módosítása tekintetében – 2020. október 21-én az említett rendelet 36. cikkének (1) bekezdése alapján a Bizottság elé terjesztette a megoldatlan kifogásokat, és részletesen ismertette a Bizottsággal a kérdést, amellyel kapcsolatban a tagállamok nem tudtak megállapodásra jutni, valamint a véleménykülönbség okait.
A szóban forgó beszámolót az érintett tagállamok és az engedélyes is megkapták.
(9)
A Finn biztonsági és vegyianyag-ügynökség 2021 májusában kikérte a Finn Élelmiszerügyi Hatóság és a Finn Állategészségügyi Szövetség véleményét az alfaklóralózt tartalmazó biocid termékek kedvtelésből tartott állatokra gyakorolt hatásáról és az ilyen termékek használata korlátozásának szükségességéről.
Ez a vélemény, amelyet Finnország a Bizottsággal is megosztott, megállapította, hogy az alfaklóralózt tartalmazó biocid termékek jelentős károkat és szenvedést okoznak mind a kedvtelésből tartott állatoknak, mind pedig a vadon élő állatoknak és növényeknek, és hogy a Finn Biztonsági és Vegyianyag-ügynökségnek és a Finn Élelmiszerügyi Hatóságnak bejelentett, kedvtelésből tartott állatokat érintő mérgezések száma jelentős.
(10)
Ezenkívül a Svéd Vegyianyag-ügynökség vérminta-elemzések formájában további információkat kapott a svédországi Uppsalában található Egyetemi Állatkórháztól, amely megerősítette az alfaklóralóz jelenlétét a mérgezett állatok vérében.
(11)
Az 528/2012/EU rendelet 19. cikke (1) bekezdése b) pontjának iii.
alpontja szerint az engedély megadásának feltétele, hogy a biocid termék önmagában vagy maradékanyagai révén sem közvetlenül, sem ivóvízen, élelmiszeren, takarmányon, levegőn vagy más közvetett hatáson keresztül ne gyakoroljon azonnali vagy késleltetett elfogadhatatlan hatást az emberek – köztük a veszélyeztetett csoportok – vagy az állatok egészségére.
(12)
Az 528/2012/EU rendelet 19. cikke (5) bekezdésének első albekezdése úgy rendelkezik, hogy egy biocid termék akkor is engedélyezhető, ha a 19. cikk (1) bekezdése b) pontjának iii.
alpontjában meghatározott feltételek nem teljesülnek maradéktalanul, amennyiben a biocid termék engedélyezésének megtagadása aránytalan negatív társadalmi hatásokkal járna az emberi egészségre, az állati egészségre vagy a környezetre nézve a biocid terméknek az engedélyben meghatározott feltételek mellett történő felhasználásából adódóan.
A 19. cikk (5) bekezdésének második albekezdése kimondja továbbá, hogy az e rendelkezés alapján engedélyezett biocid termék alkalmazása csak megfelelő kockázatenyhítési intézkedések mellett megengedett, az emberek és a környezet ezen biocid terméknek való expozíciójának minimálisra csökkentése érdekében.
Az e bekezdés szerint engedélyezett biocid termék alkalmazását azokra a tagállamokra kell korlátozni, amelyekben a 19. cikk (5) bekezdésének első albekezdésben foglalt feltétel teljesül.
(13)
A Bizottság gondosan megvizsgálta a tagállamok és a biocid termék engedélyese által benyújtott információkat, beleértve azt a tényt is, hogy más tagállamokban és Norvégiában is jelentettek alfaklóralózt tartalmazó termékek által okozott állatmérgezéseket.
A Bizottság emellett figyelembe veszi a Finn Élelmiszerügyi Hatóság és a Finn Állatorvosi Szövetség véleményét, valamint az uppsalai Egyetemi Állatkórház és a Svéd Állatorvosi Szövetség jelentéseit, amelyek határozottan jelzik, hogy a biocid termék elfogadhatatlan hatással van az állatok egészségére, és amelyek a mérgezett állatokon végzett analitikai vizsgálatok révén megerősítik, hogy jelentős számú, macskákat érintő, alfaklóralóz általi másodlagos mérgezési baleset fordult elő, továbbá figyelembe veszi az összes benyújtott információt és az alfaklóralózt tartalmazó egyéb biocid termékekkel kapcsolatban az 528/2012/EU rendelet 36. cikkének (1) bekezdése alapján a Bizottság elé terjesztett nézeteltérésekkel összefüggésben folytatott vitákat.
(14)
A Bizottság elismeri, hogy technikailag és tudományosan is lehetetlen a bejelentett másodlagos mérgezési eseteket egy konkrét biocid termékhez kötni, mivel nem lehet azonosítani, hogy a konkrét termékek közül melyiket nyelte le a macska által megevett egér.
Az alfaklóralóz hatóanyag jelenléte csak az állatok szöveteiben és néha csak a mérgezett macskák gyomrában lévő elpusztult rágcsálók tetemében mutatható ki.
Egyértelmű azonban, hogy ezek a mérgezési balesetek alfaklóralózt tartalmazó biocid termékekhez, köztük a biocid termékhez kapcsolódtak.